
Text rozhodnutia
Súd: Krajský súd Košice Spisová značka: 6S/366/2012 Identifikačné číslo súdneho spisu: 7012201493 Dátum vydania rozhodnutia: 03. 10. 2013 Meno a priezvisko sudcu, VSÚ: JUDr. Milan Konček ECLI: ECLI:SK:KSKE:2013:7012201493.2 Uznesenie Krajský súd v Košiciach rozhodol v právnej veci žalobcu: VIASAT - E s.r.o., 076 34 Ladmovce 4, IČO: 43 996 353, proti žalovanému Finančné riaditeľstvo Slovenskej republiky, Lazovná 63, 974 01 Banská Bystrica, v konaní o žalobe žalobcu proti rozhodnutiu žalovaného č. 1020506/1/1205704/2012/5051-r zo dňa 10.10.2012, takto r o z h o d o l : Zastavuje konanie. Žiaden z účastníkov nemá právo na náhradu trov konania. o d ô v o d n e n i e : Žalobou zo dňa 17.12.2012, podanou osobne na Krajskom súde v Košiciach dňa 19.12.2012, sa žalobca cestou svojho zvoleného zástupcu domáhal zrušenia rozhodnutia Finančného riaditeľstva Slovenskej republiky č. 1020506/1/1205704/2012/5051-r zo dňa 10.10.2012 a vrátenia veci na ďalšie konanie. Zároveň navrhol, aby súd uložil žalovanému povinnosť nahradiť žalobcovi trovy konania. Podaním žaloby vznikla žalobcovi povinnosť zaplatiť súdny poplatok z návrhu na preskúmanie zákonnosti rozhodnutia orgánu verejnej správy na základe žaloby vo výške 70,- eur, splatný dňom vzniku poplatkovej povinnosti (§ 8 ods. 1 a § 5 ods. 1, písm. a/ zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, na základe položky 10 písm. a) sadzobníka súdnych poplatkov, ktorý tvorí prílohu zákona č. 71/1992 Zb.). Krajský súd v Košiciach výzvou zo dňa 02.01.2013 vyzval žalobcu na zaplatenie súdneho poplatku vo výške 70,- eur, v lehote 10 dní od doručenia výzvy. Výzva zároveň obsahovala aj poučenie o tom, že ak nebude poplatok v určenej dobe zaplatený, súd konanie zastaví (§ 10 ods. 1 zákona č. 71/1992 Zb.). Uvedená výzva na zaplatenie súdneho poplatku bola doručovaná vtedajšiemu zvolenému zástupcovi žalobcu JUDr. Martine Gombosovej a táto bola ňou prevzatá dňa 09.01.2013, o čom svedčí aj jej podpis na doručenke. Na túto výzvu reagoval žalobca žiadosťou o oslobodenie od súdneho poplatku, o ktorej Krajský súd v Košiciach rozhodol dňa 18.04.2013 uznesením č. k. 6S/366/2012-20 tak, že tejto jeho žiadosti nevyhovel. Toto rozhodnutie bolo na základe odvolania podaného žalobcom, potvrdené uznesením Najvyššieho súdu Slovenskej republiky zo dňa 01.08.2013 sp. zn. 2Sžf 53/2013. Na základe tohto záveru preto Krajský súd v Košiciach výzvou zo dňa 23.08.2013 opätovne vyzval žalobcu na zaplatenie súdneho poplatku vo výške 70,- eur v zmysle hore uvedenej výzvy, ktorú prevzala 02.09.2013 vtedajšia právna zástupkyňa žalobcu JUDr. Martina Gombosová, ktorej plná moc zanikla 17.06.2013 a žalobca však na túto výzvu nijakým spôsobom nereagoval a súdny poplatok doteraz nezaplatil. Podľa § 10 ods. 1, veta prvá a druhá zákona č. 71/1992 Zb., ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Z vyššie uvedených dôvodov a v zmysle citovaného zákonného ustanovenia, súd konanie podľa ustanovenia § 10 ods. 1 zákona č. 71/1992 Zb. zastavil. Rozhodnutie o trovách konania sa opiera o ustanovenie § 146 ods. 1 písm. c) O.s.p. použitého v spojitosti s ustanovením § 246c O.s.p. Vo veci senát rozhodol pomerom hlasov 3 : 0. Poučenie: Proti tomuto uzneseniu je prípustné odvolanie na Najvyšší súd Slovenskej republiky v Bratislave prostredníctvom Krajského súdu v Košiciach do 15 dní odo dňa doručenia uznesenia, pričom odvolanie musí byť písomné a v takom počte vyhotovení, aby jeden rovnopis ostal na súde a aby každý účastník dostal jeden rovnopis. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2013:7012201493.2 (dáta aktuálne k 10. 11. 2026). Záväzné je znenie zverejnené súdom.




